32005L0025
L 090/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/25/ЕО НА СЪВЕТА
от 14 март 2005 година
за изменение на приложение VI към Директива 91/414/ЕИО по отношение на продуктите за растителна защита, които съдържат микророганизми
(текст от значение за ЕИП)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 18, параграф 1 от нея,
като взе предвид предложението на Комисията,
като има предвид, че:
(1)
В съответствие с Директива 91/414/ЕИО държавите-членки не трябва да допускат продуктите за растителна защита да бъдат разрешени, ако не съответстват на изискванията, предвидени в същата директива.
(2)
Директива 91/414/ЕИО предвижда определянето на еднакви принципи, според които държавите-членки трябва да направят оценка на продуктите за растителна защита, с цел те да бъдат разрешени.
(3)
Бяха установени еднакви принципи единствено за оценяване и предоставяне на разрешение от държавите-членки за химическите продукти за растителна защита. Въпреки това не съществуват еквиваленти принципи за оценяване и предоставяне на разрешение от държавите-членки за продуктите за растителна защита, които съдържат микроорганизми. Следователно трябва да се определят допълнителни еднакви принципи за този тип продукти за растителна защита.
(4)
Условията, които се отнасят до досиетата, представени от желаещите да получат разрешение за продукти за растителна защита, съдържащи микроорганизми, са посочени в Директива 91/414/ЕИО от Директива 2001/36/ЕО на Комисията (2). Следователно на този стадий следва да се определят еднакви принципи за оценяване на дадено досие, отнасящ се до продуктите за растителна защита, съдържащи микроорганизми, въз основа на тези условия, които съдържат необходимите данни.
(5)
Разпоредбите на настоящата директива за опазване на водите, включително и разпоредбите за мониторинг, се прилагат, без да се засягат задълженията на държавите-членки в рамките на съответните директиви, по-специално Директива 75/440/ЕИО на Съвета от 16 юни 1975 г. относно качествата, които трябва да притежават повърхностните води, предназначени за получаване на питейна вода в държавите-членки (3), Директива 80/68/ЕИО на Съвета от 17 декември 1979 г. относно опазването на подземните води от замърсяването, причинено от някои опасни вещества (4), Директива 98/83/ЕО на Съвета от 3 ноември 1998 г. за качеството на водите, предназначени за консумация от човека (5) и Директива 2000/60/ЕО на Европейския парламент и на Съвета от 23 октомври 2000 г., която установява рамката на политиката на Общността в областта на водите (6).
(6)
Разпоредбите на настоящата директива относно генетично модифицираните организми се прилагат без да се засягат задълженията на държавите-членки, произтичащи от Директива 2001/18/ЕО на Европейския парламент и на Съвета от 12 март 2001 г. за доброволното разпространение на генетично модифицирани организми в околната среда (7).
(7)
Научният комитет по растенията е дал становище за настоящата директива и това становище е взето предвид.
(8)
Следователно е уместно да се измени Директива 91/414/ЕИО,
ПРИЕ НАСТОЯЩАТА ДИРЕКТИВА:
Член 1
Приложение VI към Директива 91/414/ЕИО се изменя в съответствие с приложението към настоящата директива.
Член 2
1. Държавите-членки приемат законовите, подзаконовите и административните разпоредби, необходими, за да се съобразят с настоящата директива най-късно на 28 май 2006 г. Те предоставят незабавно на Комисията текста на тези разпоредби, както и таблица за съответствие между тях и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки предоставят на Комисията текста на основните разпоредби от националното право, които те приемат в областта, уредена с настоящата директива.
Член 3
Настоящата директива влиза в сила на двадесетия ден от датата на публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 14 март 2005 година.